Kans op oorlewendes ‘nul’ ná vliegrampReddingswerkers soek na liggame in die ravyn. (Foto: PRAKASH MATHEMA / AFP) Die kans om enige oorlewendes ná die naweek se dodelike vliegongeluk in Nepal te vind, is skraal, sê ŉ senior plaaslike amptenaar. “Ons het tot dusver 68 liggame gevind. Ons soek nog na vier liggame. Ons bid vir ŉ wonderwerk, maar die hoop om iemand lewend te vind is nul,” sê Tek Bahadur KC, hoofdistriksbeampte in Taksi waar die vliegtuig Sondag met 72 mense aan boord neergestort het. ŉ Dag van rou is Maandag in Nepal, ŉ land bekend vir sy power lugveiligheid, aangekondig. Die jongste vliegongeluk word egter as die land se dodelikste in drie dekades beskryf. Die vliegtuig van Kathmandu het Sondag laatoggend in ŉ ravyn vasgevlieg voordat dit in stukke gebreek en aan die brand geslaan het. Die oorsaak van die vliegtuigongeluk is nog nie bekend nie, maar ŉ video op sosiale media wys hoe die vliegtuig skielik en skerp aan die linkerkant draai soos dit die Pokhara-lughawe nader. ŉ Harde ontploffing volg kort daarna. Reddingswerkers het hulle kort daarna na die ongelukstoneel gehaas en probeer om brandende wrakstukke, wat dik swart rook die lug ingestuur het, te blus. “Ek het geloop toe ek ŉ harde ontploffing hoor,” vertel ŉ ooggetuie wat sowat 500 meter verder gestaan het en later ŉ video van die brandende wrak op sosiale media gedeel het. Reddingswerkers soek na liggame in die ravyn. (Foto: PRAKASH MATHEMA / AFP) “[Dit het geklink] soos ŉ bom wat afgaan. “ŉ Paar van ons het ons na die vliegtuig gehaas om te kyk of ons iemand kan red. Ek het gesien dat ten minste twee vroue asemhaal. Die vuur het baie hewig geword en dit vir ons moeilik gemaak om nader te gaan. Daar was ten tyde van die ongeluk 15 buitelanders aan boord van die vliegtuig. Dit sluit in vyf Indiërs, vier Russe, twee Suid-Koreane en een passasier elk van Argentinië, Australië, Frankryk en Ierland. Die res was burgers van Nepal. Maroela Media het vroeër berig Nepal se lugvaartbedryf het die afgelope paar jaar ŉ hupstoot gekry met goedere en passasiers wat na moeilik bereikbare gebiede vervoer word. Dit word egter geteister deur swak veiligheid weens ŉ gebrek aan opleiding en instandhouding. Lugdiensoperateurs sê Nepal het ook ŉ gebrek aan infrastruktuur vir akkurate weervoorspellings, veral in afgeleë gebiede. Die weer kan vinnig en onverwags tussen die berge verander en lei tot gevaarlike vliegtoestande.